Broj: 711-I-1496-M-304/22-02-19

Zagreb, 21. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, te Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Sunčane Glavine, direktorice trgovačkog društva Međimurske vode d.o.o.,** za davanjem mišljenja Povjerenstva,na 177. sjednici održanoj dana 21. lipnja 2022.g. donosi sljedeće

**MIŠLJENJE**

1. **Obveznica Sunčana Glavina, direktorica trgovačkog društva Međimurske vode d.o.o., može biti vlasnica obrta za savjetovanje, edukacije i usluge, ali sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom te je dužna poslove upravljanja prenijeti na poslovođu.**
2. **Obveznica može sukladno odredbi članka 17. stavka 3. ZSSI-a putem obrta u njezinom vlasništvu kao i osobno obavljati poslove mentorstva i edukacije u procesu implementacije računovodstvenog sustava u udruzi Gradsko društvo Crvenog križa Ivanec, poslove računovodstvenog mentoriranja i savjetovanja u udruzi Gradsko društvo Crvenog križa Čakovec te poslove različitih financijskih analiza i investicijskih studija kao dio prijavnih obrazaca za apliciranje na projekte Europske unije za razne udruge i poslovne subjekte te za iste poslove primati naknadu.**
3. **Sukladno odredbi članka 17. stavka 4. ZSSI-a obveznica je dužna prilikom podnošenja godišnje imovinske kartice prijaviti Povjerenstvu prihode i naknade stečene na temelju obavljenih poslova iz točke II. ove izreke.**

Obrazloženje

Zahtjev za mišljenjem podnijela je obveznica Sunčana Glavina, direktorica-članica uprave trgovačkog društva Međimurske vode d.o.o.. U Povjerenstvu zahtjev je zaprimljen 09. lipnja 2022. pod poslovnim brojem 711-U-5972-M-304/22-01-4, povodom kojeg se vodi predmet broj M-304/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznica Sunčana Glavina povodom obnašanja dužnosti direktorice trgovačkog društva Međimurske vode d.o.o., a koje je u 100% vlasništvu više jedinica lokalne samouprave na području Međimurske županije, dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je dana 15. svibnja 2022.g. stupila na dužnost direktorice u trgovačkom društvu Međimurske vode d.o.o. te da je od travnja 2018.g. vlasnica paušalnog obrta za poslovno savjetovanje, edukaciju i usluge putem kojeg radi konzultantske usluge, poslove mentorstva i edukacije iz sfere financija, računovodstva i Europske unije. Obveznica postavlja upit je li s obzirom na novu dužnost, moguće nastaviti vršiti poslovne aktivnosti putem obrta te navodi da se konkretno radi o mentorstvu i edukaciji u procesu implementacije računovodstvenog sustava u udruzi Gradsko društvo Crvenog križa Ivanec, računovodstvenom mentoriranju i računovodstvenom savjetovanju u udruzi Gradsko društvo Crvenog križa Čakovec te različitim financijskim analizama i investicijskim studija kao dio prijavnih obrazaca za aplikaciju na EU projekte za prijavitelje (udruge, poslovne subjekte). Nadalje obveznica navodi postavlja upit, ukoliko navedene poslovne aktivnosti ne može odrađivati putem obrta, može li poslove mentorstva i edukacije ostvarivati putem ugovora o radu (dopunski rad) s udrugom Gradsko društvo Crvenog križa Čakovec, koji bi se sklopio za poslove financija i računovodstva, odnosno za poslove edukacije u procesu implementacije računovodstvenog sustava u udruzi Gradsko društvo Crvenog križa Ivanec i poslove financijskih analiza za druge udruge i poslovne subjekte putem ugovora o djelu. Obveznica napominje da je Crveni križ udruga humanitarnog karaktera čija djelatnost nema nikakve dodirne točke s društvom Međimurske vode d.o.o., a poslovi koje bi odrađivala usko su povezani uz njezine kompetencije internog revizora, forenzičnog računovođe i financijskog konzultanta.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 1. Zakona o obrtu („Narodne novine“, broj 143/13., 127/19. i 41/20.) propisano je da je obrt u smislu toga Zakona samostalno i trajno obavljanje dopuštenih gospodarskih djelatnosti u skladu sa člankom 8. istoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Uvidom u obrtni registar utvrđeno je da je obveznica Sunčana Glavina vlasnica obrta za poslovno savjetovanje, edukaciju i usluge „FinSol“ te da se obrt bavi i djelatnostima obrazovanja i edukacije. Isto tako utvrđeno je da je navedeni obrt osnovan 25. travnja 2018.g.

Povjerenstvo ističe kako obveznica može biti vlasnica obrta, međutim, tijekom obnašanja dužnosti ne može obavljati upravljačku funkciju u obrtu te je dužna poslove upravljanja prenijeti na drugu osobu odnosno poslovođu.

Povjerenstvo pritom napominje kako ZSSI u svojim odredbama ne propisuje zabranu obveznici kao vlasnici obrta da sklopi ugovor o radu sa članom obitelji za obavljanje poslova poslovođe u obrtu, pa poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji te svaka druga fizička osoba koja je zaposlenik u obrtu.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako je pružanje usluga savjetovanja, mentoriranja i edukacije u procesu implementacije računovodstvenog sustava predstavlja obavljanje edukacijske djelatnost u smislu članka 17. stavka 3. ZSSI-a te stoga obveznica Sunčana Glavina može obavljati navedene poslove uz obnašanje dužnosti direktorice trgovačkog društva Međimurske vode d.o.o. Isto tako obveznica za navedene poslove može primati naknade, no iste je temeljem članka 17. stavka 4. dužna prijaviti u godišnjoj imovinskoj kartici.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Sunčana Glavina, elektroničkom dostavom
2. Objava na internetskoj stranici Povjerenstva
3. Pismohrana